Ta ikaꞌan Jesús inka ndoyo chii ñayɨvɨ,
ta katyi‑ra:
—Yúꞌú kuvi cha‑ndichin ama ñayɨvɨ iyo nuu ñuꞌu ñayɨ́vɨ́,
ta ñayɨvɨ kuakichi chaté ña‑kuakundyachika‑ka‑chi nuu ñaa tyi kuakoo cha‑ndichin ama‑chi.
Yukuan ta ikaꞌan ñayɨvɨ fariseo,
ta katyi‑chi:
—Yoꞌo tyi kaꞌun cha‑ndaa sɨkun,
soko tuꞌun kaꞌun,
ña‑kuatyiñu‑chi.
Ta inakaꞌan Jesús,
ta katyi‑ra:
—Vasu kaꞌín cha‑ndaa sɨkí,
soko kuatyiñu cha‑kaꞌín tyi chité indya ityi vachí,
ta indya ityi kuakunuꞌí.
Soko ndyoꞌo ña‑chito‑ndo indya ityi vachí,
ta indya ityi kuakunuꞌí.
Ta ndyoꞌo tyi sakutuñi‑ndo kuꞌva chika iñi ñayɨvɨ,
soko yúꞌú,
ña‑tuvi ñayɨvɨ sakutuñí.
Ta tatu yúꞌú,
ta sakutuñí chii ñayɨvɨ,
kuatyiñu cha‑kaꞌín tyi ña‑suvi nuu‑ñi maí kuasaꞌa tyi Sutu‑yo Ndyoo ra‑ityandaꞌa chií,
ndyaa chiꞌín.
Ta kaꞌan nuu ley Ndyoo cha‑chinu iñi‑ndo tyi tatu iyo uvi taꞌan ra‑nakaꞌan cha‑ndaa,
kuatyiñu cha‑kaꞌan‑ra.
Ta yúꞌú kuvi nuu ra‑kaꞌan cha‑ndaa sɨkí,
ta Sutu‑yo Ndyoo,
ra‑ityandaꞌa chií,
kuvi inka ra‑nakaꞌan cha‑ndaa sɨkí.
Ta indukutuꞌun‑chi chii‑ra,
ta katyi‑chi:
—¿Indya ndyaa sutun?
Ta inakaꞌan Jesús,
ta katyi‑ra:
—Ndyoꞌo tyi ña‑nakoto‑ndo chií,
ta ñi‑chii Sutí.
Tyi tatu nakoto‑ndo chií,
kuanakoto tuku‑ndo chii Sutí.
Ta tuꞌun iꞌya ikaꞌan‑ra kuꞌva sañaꞌa‑ra chii‑chi tichi veñuꞌu kaꞌnu nuu ndyaa kaja nuu tyiꞌi ñayɨvɨ xuꞌun kuenda veñuꞌu,
ta ña‑yoo‑ñi itɨɨn chii‑ra tyi kumañi‑ka chaa kuꞌva taꞌan‑ra takuan.
Iꞌya kuvi nuu ikaꞌan Jesús tyi nuu kuakuꞌun‑ra makuvi kuꞌun‑chi
Ta ikaꞌan Jesús inka ndoyo chii ñayɨvɨ,
ta katyi‑ra:
—Yúꞌú tyi kuakunuꞌí,
ta ndyoꞌo tyi kuananduku‑ndo chií,
soko kuakúú‑ndo,
ta kuandoo kuatyi sɨkɨ‑ndo.
Ta nuu kuakuꞌín,
makuvi kuꞌun‑ndo.
Ta inakaꞌan ñayɨvɨ judío,
ta katyi‑chi:
—¿Atu kuakaꞌñi‑ra suu‑ñi chii maa‑ra tyi ikaꞌan‑ra tyi makuvi kuꞌun‑yo nuu kuakuꞌun‑ra?
Ta inakaꞌan Jesús,
ta katyi‑ra:
—Ndyoꞌo tyi ñayɨvɨ iyo nuu ñuꞌu ñayɨ́vɨ́ iꞌya kuu‑ndo,
soko yúꞌú tyi vachí ityi nuu sukun,
ta ña‑suu ra‑nuu ñuꞌu ñayɨ́vɨ́ iꞌya kuí.
Ta yukuan kuenda ikaꞌín chii‑ndo tyi tatu machinu iñi‑ndo chií tyi maí kuu,
ta kuandoo kuatyi sɨkɨ‑ndo nakúú‑ndo.
Yukuan ta indukutuꞌun‑chi chii‑ra,
ta katyi‑chi:
—Ta,
¿yoꞌo,
yoo ra‑kuun?
Ta inakaꞌan Jesús,
ta katyi‑ra:
—Chaikaꞌín chii‑ndo kuandya cha‑ikuvi nuu.
Ta kuaꞌa‑ka tuꞌun kumañi‑ka kaꞌín ta sakutuñí chii‑ndo,
ta tuꞌun ikaꞌín chii ñayɨvɨ iyo nuu ñuꞌu ñayɨ́vɨ́ kuvi tuꞌun ichiñisoꞌí kaꞌan ra‑ityandaꞌa chií,
ta ra‑kaꞌan cha‑ndaa kuu‑ra.
Soko ña‑ikutuñi iñi‑chi tyi tuꞌun Sutu‑yo Ndyoo kaꞌan‑ra.
Yukuan ta ikaꞌan Jesús,
ta katyi‑ra:
—Kɨvɨ kuakutyaa‑ndo chii Seꞌe Rayɨɨ Ra‑ityandaꞌa Ndyoo,
nuu krusi,
ta kuanakoto‑ndo tyi maí kuu tyi ña‑saꞌí kuꞌva kuñi maí tyi tuꞌun cha‑isañaꞌa Sutu‑yo Ndyoo chií kaꞌín.
Ta ra‑ityandaꞌa chií,
ta ndyaa‑ra chiꞌín,
ta ña‑isandoo maa xiñi‑ra chií tyi tandɨꞌɨ kuꞌva saꞌí kuꞌva taꞌan iñi‑ra.
Ta kuꞌva kaꞌan‑ka‑ra tuꞌun takuan,
ta kuaꞌa loko ñayɨvɨ ichinu iñi chii‑ra.